‘ศิริธัช’เหนือCEN คว้าฐานเศรษฐกิจ
แผนฟื้นฟูกิจการฐานเศรษฐกิจใกล้สรุป “ศิริธัช” เหนือกว่า “วุฒิชัย” จ่อคว้าสิทธิบริหาร
7 ส.ค. 2555

แผนฟื้นฟูกิจการฐานเศรษฐกิจใกล้สรุป “ศิริธัช” เหนือกว่า “วุฒิชัย” จ่อคว้าสิทธิบริหาร
นายวุฒิชัย ศรีวุฒิชาญ กรรมการผู้จัดการใหญ่ บริษัท ฐานเศรษฐกิจ เปิดเผยว่า ก่อนหน้านี้ผู้บริหารแผนฟื้นฟูกิจการของบริษัทได้มีมติตามคำสั่งศาลล้มละลายกลางอนุมัติให้กลุ่มของ “นายศิริธัช โรจนพฤกษ์” เข้ามาร่วมลงทุนในบริษัทฐานเศรษฐกิจด้วยการใส่เงินเพิ่มทุนเข้ามา 97 ล้านบาท โดยจะต้องดำเนินการให้แล้วเสร็จภายในวันที่ 27 พ.ค.ที่ผ่านมา แต่ก็ไม่สามารถทำได้ เพราะมีผู้บริหารแผนบางส่วนคัดค้าน




 
โดยล่าสุดผู้บริหารแผนส่วนหนึ่ง ซึ่งนำโดย นายสมชัย ศรีวุฒิชาญ นางนงเยาว์ อ่อนศรี นายมนตรี ภูวสุวรรณ และนายเจษฎา วีระพงศ์ ได้ยื่นคัดค้านและขอเปลี่ยนแปลงแผนดังกล่าว โดยได้เสนอให้กลุ่มของนายวุฒิชัย ลีนะบรรจง ประธานกรรมการ บริหาร บริษัท แคปปิทอล เอ็นจิเนียริ่ง เน็ตเวิร์ค (CEN) เข้ามาร่วมลงทุนแทน โดยให้ใส่เงินเพิ่มทุนเข้ามาในบริษัทประมาณ 120 ล้านบาท ซึ่งในวันที่ 17 ส.ค.นี้จะมีการประชุมเจ้าหนี้เพื่อพิจารณาแผนฟื้นฟูกิจการของทั้งสองกลุ่ม
“โดยส่วนตัวเชื่อว่าเจ้าหนี้จะเลือกแผนของกลุ่มนายศิริธัช เพราะมีความชัดเจนและเดินตามกระบวนการทางกฎหมาย ส่วนแผนของ CEN ยังไม่มีความชัดเจนว่าจะเข้ามาลงทุนจริงหรือไม่ และเป็นแผนที่ยังไม่ได้รับความเห็นชอบจากศาลฯ รวมทั้งเป็นแผนที่ทำให้เจ้าหนี้เสียประโยชน์ เพราะได้รับการชำระหนี้ล่าช้า” นายวุฒิชัย กล่าว
สำหรับแผนฟื้นฟูของกลุ่มนายศิริธัช จะเริ่มจากการใส่เงินเพิ่มทุนเข้ามา 97 ล้านบาท ขอลดหนี้สถาบันการเงินจาก 1,500 ล้านบาท เหลือ 274 ล้านบาท ซึ่งได้รับความเห็นชอบจากเจ้าหนี้แล้ว และจัดหาเงินกู้เข้ามาเพิ่มอีก 80 ล้านบาท
ด้านนายวุฒิชัย ลีนะบรรจง กล่าวว่า ขณะนี้ยังอยู่ระหว่างศึกษาว่าจะเข้าไปลงทุนในฐานเศรษฐกิจหรือไม่ และยังไม่ได้ข้อสรุปว่าจะถอนตัวหรือเดินหน้าต่อ โดยยังต้องขอข้อมูลจากผู้บริหารเอามาวิเคราะห์อย่างละเอียดก่อน